Kirilo Budanovs

**Kirilo Budanovs** (; dzimis  Kijivā) ir ukraiņu karavīrs, Ukrainas prezidenta biroja vadītājs (kopš 2025. gada 2. janvāra). Bijis Ukrainas Aizsardzības ministrijas Galvenās izlūkošanas pārvaldes vadītājs (2020―2026), ģenerālleitnants. Ukrainas Varonis (2024).

2022. gada oktobrī viņš, saskaņā ar mediju aptauju, iekļuva 25 ietekmīgāko Ukrainas militārpersonu sarakstā.

## Dzīvesgājums
Militāro izglītību ieguvis Odesas Militārās akadēmijas Sauszemes spēku institūtā (2007), pēc tam dienējis Ukrainas Aizsardzības ministrijas Galvenās izlūkošanas pārvaldes speciālajās vienībās.

### Krievijas—Ukrainas karš
Kopš 2014. gada viņš piedalās Krievijas—Ukrainas karā un vairākas reizes ticis ievainots. 2018.―2020. gadā viņš veicis īpašus uzdevumus, par kuriem informācija ir klasificēta.

2019. gada 4. aprīlī Budanova automobili *[[Chevrolet|Chevrolet Evanda]]* uzspridzināja kāds Krievijas pilsonis ar dokumentiem uz Alekseja Lomaka vārda, kurš uzstādīja mīnu, taču tā priekšlaicīgi detonēja. Uzbrucējs un sabotāžas grupa, kurai vajadzēja uzspridzināt Ukrainas izlūkdienesta priekšnieku, tika aizturēti.

2020. gada vidū viņš kļuva par Ukrainas Ārējās izlūkošanas dienesta departamenta direktora vietnieku un drīz vien Budanovs vadīja Ukrainas Aizsardzības ministrijas Galveno izlūkošanas pārvaldi, Karagūstekņu ārstēšanas un izlūkošanas koordinācijas štābu un komiteju Ukrainas prezidenta pakļautībā.

2022. gada septembrī Budanovs piedalījās lielākajā gūstekņu apmaiņas operācijā starp Ukrainu un Krieviju, kad mājās atgriezās 215 ukraiņu aizstāvji, tostarp vairāk nekā 100 pulka "Azov" karavīru un komandieru.

2022. gada oktobrī viņš kādā intervijā prognozēja uzvaru pār Krieviju līdz 2023. gada vasarai, kam sekos Krievijas sabrukums.

Parlamenta frakcijas "Tautas kalps" vadītājs Dāvids Arahamija 2023. gada februārī paziņoja, ka Oleksiju Rezņikovu aizsardzības ministra amatā nomainīs Budanovs. Tomēr nomaiņa nenotika, un Rezņikova vietā amatā stājās Rustems Umerovs.

Krievijas Ļefortovas rajona tiesa 2023. gada 21. aprīlī izdeva aresta orderi pret Budanovu saistībā ar Ukrainas uzbrukumu Krimas tiltam 2022. gadā. Budanovs komentēja orderi, norādot: "Esmu gandarīts. Tas ir labs mūsu darba rādītājs, un es apsolu strādāt vēl labāk.".

Ukrainas Galvenās izlūkošanas pārvaldes pārstāvis 2023. gadā paziņoja, ka pret Budanovu veikti vairāk nekā desmit atentāta mēģinājumi. 2023. gada novembrī Budanova sievu Mariannu Budanovu saindēja ar nenosauktiem smagajiem metāliem, iespējams, saindējot uzturā lietoto pārtiku, un vairākiem izlūkošanas pārvaldes darbiniekiem bija viegli saindēšanās simptomi.

2024. gada 8. februārī prezidents Zelenskis piešķīra Budanovam Ukrainas Varoņa titulu.

Kirilo Budanovu 2026. gada 2. janvārī iecēla par Ukrainas prezidenta biroja vadītāju.

## Militārās pakāpes
* Leitnants (2007)
* Vecākais leitnants (2010)
* Kapteinis (2013)
* Majors (2016)
* Pulkvežleitnants (2018)
* Pulkvedis (2020)
* Brigādes ģenerālis (2021. gada 24. augusts)
* Ģenerālmajors (2022. gada 3. aprīlis)
* Ģenerālleitnants (2023. gada 7. septembris)

## Balvas un apbalvojumi
* Ukrainas Varoņa tituls ar Zelta Zvaigznes ordeni (2024. gada 8. februāris)
* Cīņas nopelnu krusts (2022. gada 23. augusts) — *par ievērojamiem personīgiem nopelniem Ukrainas valsts suverenitātes un teritoriālās integritātes aizsardzībā, nesavtīgu kalpošanu [[Ukraiņi|Ukrainas tautai]], lojalitāti militārajam zvērestam*
* Ordenis "Par drosmi" — I, II, III šķ.
* Medaļa "Tēvijas aizstāvis"
* Ukrainas Aizsardzības ministrijas apbalvojumi — krūšu zīme "Par militāro varonību", krūšu zīme "Goda zīme", medaļa "Par personīgiem sasniegumiem" II šķ., piemiņas nozīmīte "Par militāro varonību"
* Ukrainas Bruņoto spēku Ģenerālštāba priekšnieka apbalvojums — krūšu zīme "Antiteroristiskās operācijas dalībnieks"
* Ukrainas Aizsardzības ministrijas Galvenās Izlūkošanas pārvaldes veicinošā balva "Par drosmi īpašu uzdevumu veikšanā"

## Atsauces